Sapah pyasan mu dwiyaq

Sapah pyasan mu dwiyaq(我山上的小學) 
Sapah pyasan mu dwiyaq, malu balay qtaan ,malu bay san muyas uri, niqan 
emptsa niqan laqi muyas uri msupu muyas mi ppulah sapah pyasan kddiyax, kiya 
mi sapah pyasan kuxul nami bay sahan kddiyax.
Sapah pyasan mu dwiyaq way alang tnpusu sediq, yami llaqi muyas u 
kndadah nami alang mi ssiyaw qnpahan. kiya kda hay duma nami mksa nanaq 
musa sapah pyasan , duma nami kda hay papa nami rulu musa sapah pyasan, uxay 
kiya kda hay hadun nami na tama,bubu musa  sapah pyasan. dhuq nami sapah 
pyasan dow tna niqan emptsa way mhiyu rhngung sapah pyasan tmawa yami 
miyah meuyas.kiyai mqaras ku bay musa sapah pyasan kddiyax.

Sapah pyasan mu niqan ou kluwan qhuni way mtqri sapas pyasan mu hiya, 
saw ka qhuni dara nasi dhuq krpuhan dow priyuh qtaan ka wasaw na da, duma 
wasaw u wada asi knpriyux  krhibung qtaan. kiya ka qhuni cnuing nasi dhuq 
tnwasaw dow tmhpah kana dmi , saw bay embhway ucilung  qtaan.Kiya mi 
hbaraw bay sediq miyah mrmux sapah pyasan mu mangan  sasing mi 
mksa.yabay wada malu bay qtaan malu bay sknhan uri ka bwihur na;  ssiyaw 
pyasan u ou bay klwan phpah uri tuhuy mnan smluhay.  Dungan niqan kingal 
llabang bay spriq saan nami ppulah mi tumal kddiyax .
kndadah icil alang sediq miyah qmita sapah pyasan mu u rmngaw bay kana 
“tagay bay knmalu qtaan ka sapah pyasan namu nii! tndahu misu balay!” emca 
tmdahu bay.

Sayang makulux mqaras balay muyas sapah pyasan hini .
Tmtsa mnan laqi muyas ruman sapah pyasan u hbaraw bay ka tlmukan, 
niqan kingal ka Sejiq mi kingal ka Paywan uri, dhiya way mdrumuc bay tmsa 
mnan, sbliqun nami dha bay uri. Sngayan iyax diyax spac u Niqan kingal ka 
emptsa miyah tmsa mnan kari Sediq , kingal ka emptsa kari tayal kingal ka 
emptsa kari bunun uri.diyax nii emprngaw nami kari nami nanaq.
Pusu mdudul sapah pyasan mu u embiyax bay dmudug mnan laqi muyas 
quri kari Sediq, kari Bunu, kari tayal ni kari klmukan uri, kiya hiya u Sejdiq 
balay uri, tdhuun na bay ka endaan rudan cbiyaw. Mnrngaw “iya bay chngii 
ka endaan drudan ta cbiyaw, niqan malu bay waya ta ka it sediq, ini tduwa 
knhmuc, kmbiyax muyas mi  qbhangi bay ka kari tama namu mi bubu 
namu”emca.
Laqi muyas sapah pyasan mu,niqan nami mspac kmxalan rima 
hiyi,emppwalu nami kana,mddayaw nami kddiyax uri, saw nami kingal 
tnsapah, saw nami mswayi. 

Muyas nami sapah pyasan ou bay klwan ka 
slhayun nami, saw ka kari ta Sediq mi emdaan rudan ta cbiyaw, saw ka kari 
Amirika, muyas uyas mi rmri uri, matas patas ni tduwa ptasun ka lnglungan ta 
nanaq uri.
Yaku emduwa ku muyas saw nii sapah pyasan, qrasun mu bay, swalu mu 
bay ka way mu thiqan muyas sapah pyasan mu.sprun mu bay ka emptsa sapah 
pyasan mu uri.kiya mi yaku u, sprun mu mi qrasun mu baytdhuun mu bay ka 
sapah pyasan mu.

Snakun:Toda